Keld Albrechtsen (EL), 1998-06-19:
Efter Enhedslistens opfattelse står vi ikke ved afslutningen, men tværtimod ved begyndelsen til den egentlige grundlæggende demokratiske debat, som vi nødvendigvis må og skal have, om Danmark skal deltage eller ej i Schengensamarbejdet.
Schengenkonventionen blev tiltrådt af et flertal i Folketinget efter en hastebehandling, som ikke tillod, at de berørte parter kunne udarbejde fyldestgørende høringssvar.
Der var simpelt hen ikke tid til det.
Der blev givet forkerte oplysninger til Folketinget, som lå til grund for vedtagelsen, f.eks. justitsministerens påstand i Folketinget om, at der ikke var skæg og blå briller i Schengensamarbejdet, i SIRENE.
Det viste sig jo at være en forkert påstand.
Det var der; der var efterretningsvirksomhed i det.
Der forelå en særdeles kritisk rapport fra den fælles tilsynsmyndighed, som aldrig nåede frem til Folketinget, mens man behandlede lovforslaget.
Denne rapport, som dokumenterede overordentlig kritisable forhold med hensyn til mangler i registersikkerheden, fik Folketinget ikke noget at vide om, før beslutningen blev truffet.
Man påstod, at alt var åbent.
Ikke desto mindre tog man beslutning på grundlag af, at en meget omfattende del af de samlede Schengenregler, nemlig SIRENE-manualen, var hemmeligstemplet, og at kun et mindretal af Folketingets medlemmer under fortrolighed havde fået adgang til at læse disse ting.
Et flertal af Folketingets medlemmer havde ikke adgang til det.
Således var beslutningsprocessen.
Det kan man ikke komme uden om, og derfor vil Enhedslisten fastholde det synspunkt, at den danske tiltrædelse af Schengenkonventionen ikke er sket på et demokratisk acceptabelt grundlag, men tværtimod er blevet hastet igennem på et usagligt grundlag, og det er så dér, hvor debatten om fremtiden må starte.
Derfor er Enhedslisten naturligvis tilhænger af de tanker, som kommer frem i dag, om, at vi skal have et nærmere og grundigere udredningsarbejde med høringer og inddragelse af eksperter med hensyn til belysning af alle de konsekvenser, som Schengensamarbejdet vil få for os.
Vi mener også, og det må være et mål, som vi må stille for det fremtidige arbejde, men som vi godt ved, at der er et
massivt flertal i Folketinget, der for tiden er imod, nemlig at få en folkeafstemning om Danmarks tilslutning til dette Schengensamarbejde.
Vi vil derfor naturligvis også stemme for det forslag til vedtagelse, der er fremsat om en folkeafstemning.
Vi mener, at der er tale om suverænitetsoverdragelse, og at der ikke er sket en behandling efter grundlovens regler, da man vedtog dette her.
Derfor mener vi, at vi har krav på en folkeafstemning.
I de kommende måneder vil vi i folketingsarbejdet især koncentrere os om alle de uløste registersikkerhedsproblemer, der er, og det er også baggrunden for, at vi har fremsat det forslag til vedtagelse, som vi har. Nu er der i den seneste rapport blevet påpeget disse overtrædelser af sletningsreglerne, som jeg har været inde på i spørgsmål til justitsministeren her i dag.
Der er også spørgsmålet om den manglende logning, altså manglende registrering af, hvem der kan gå ind og trække oplysninger ud af SIS-registret.
Det har endda været så grotesk en overgang, at franskmændene - franskmændene, som driver det centrale SIS-register - meddelte, at systemet er så elendigt edb-teknisk, at det slet ikke engang kunne lade sig gøre at indføre logning i apparaturet.
Nu har man så vistnok fået indført en lille smule logning, men det er jo langtfra tilfredsstillende.
Vi oplevede også, hvordan fortrolige oplysninger, der var trukket ud af Schengen Information System, pludselig befandt sig i en stor udskrift på en banegård i Gent, hvor en embedsmand havde efterladt disse udskrifter på en bænk.
Vi står altså kort og godt i en situation, hvor registersikkerheden omkring det her er så dårlig, at vi simpelt hen ikke mener det er forsvarligt, at Danmark tilslutter sig dette Schengen Information System på det grundlag, som nu foreligger.
Uanset om man så i øvrigt er for eller imod Schengenaftalen som helhed, vil vi altså appellere til et flertal i Folketinget om, at danske politimyndigheder ikke skal tilsluttes dette system, sålænge registersikkerheden befinder sig på så rystende lavt et niveau, som det er tilfældet i dag, og ministeren måtte jo også til sidst - hårdt presset - gå herop på talerstolen og erkende, at der altså var stærkt kritisable forhold i det. Derfor håber jeg selvfølgelig på, at man vil være med til at vedtage Enhedslistens forslag.